তিনি বলেন, জাতির আর্থ-সামাজিক উন্নতিতে গুরুত্বপূর্ণ ভূমিকা রয়েছে শিক্ষা প্রতিষ্ঠানগুলির। ‘কেন্দ্রীয় বিশ্ববিদ্যালয় এবং ন্যাশনাল ইন্সস্টিউট অব টেকনোলজিকে আমি আগেই বলেছি অন্তত পাঁচটা গ্রাম দত্তক নিতে এবং সেই গ্রামগুলিকে মডেল গ্রামে পরিণত করতে। এবার আমি ১১৪টি কেন্দ্রীয় প্রতিষ্ঠানকে বলছি। দত্তক নেওয়া গ্রামগুলির সমস্যা চিহ্নিত করার পর তার সমাধানে সমস্ত শিক্ষাগত এবং প্রযুক্তিগত সুবিধা দিয়ে মানুষের জীবনযাত্রার মান উন্নয়ন সম্ভব’। রাষ্ট্রপতি ভবনে অতিথিদের সামনে এক কনফারেন্সে এই কথাগুলি বলছিলেন রাষ্ট্রপতি। তিনি ইমপ্রিন্ট ইন্ডিয়া(‘IMPRINT India’) নামে ইন্ডিয়ান ইন্সস্টিউট অব টেকনোলজি এবং ইন্ডিয়ান ইন্সস্টিটিউট অব সায়েন্সের যৌথ প্রকল্প উদ্বোধন করেন। এই প্রকল্পের লক্ষ্য হল দেশের বড় বড় প্রযুক্তি সম্পর্কিত সমস্যা মেটানো এবং তার গবেষণার রোডম্যাপ তৈরি করা। অনুষ্ঠানে উপস্থিত ছিলেন প্রধানমন্ত্রী নরেন্দ্র মোদি, শিক্ষামন্ত্রী স্মৃতি ইরানি এবং দিল্লির ডেপুটি চিফ মিনিস্টার মণীশ সিসোদিয়া, কেন্দ্রীয় বিশ্ববিদ্যালয়গুলির উপাচার্য এবং এনআইটি ও আইআইএস এর প্রধানরা।